ዕቅዱ እየተሳካ የመጣው ሕዝቡ ከመንግሥት ጋር ተባብሮ በመሥራቱ ነው
 ኢትዮጵያ «የዕድገትና ትራንስፎ ርሜሽን ዕቅዷን እያሳካች መቀጠሏ የልማቱ መሰረት የሆነው ሕዝቧ ከመንግሥት ጋር ተረባርቦ በመስራቱ ነው» ሲሉ የኢፌዴሪ ጠቅላይ ሚኒስትር ኃይለማርያም ደሳለኝ አስታወቁ።ጠቅላይ ሚኒስትር ኃይለማርያም ደሳለኝ ከኢትዮጵያ ፕሬስ ድርጅት ጋዜጠኞች ጋር ትናንት ባደረጉት ቃለምልልስ፣ መንግሥት የዕድገትና ትራንስፎርሜሽን ዕቅዱን ሲቀርጽ ለአፈጻጸሙ በሕዝቡ ሙሉ እምነት እንደነበረው አስታውሰው፣ መላው ሕዝቡ በሙሉ አቅሙና ኃይሉ ባደረገው የልማት ርብርብ የመንግሥትን እምነት በተግባር ማረጋገጡን አብራርተዋል። የኢትዮጵያ ሕዝብ እውነትም መንግሥትና ሕዝብ ከተባበሩና በአንድነት ከተነሱ የማይተገበር ዕቅድ እንደሌለ ማመኑን ነው ያስታወቁት።የሀገራችን ሕዝብ በሙሉ አቅሙና ኃይሉ ከተነሳሳ ከዚህም በላይ ለመፈጸም እንደሚችል በመንግሥት ዘንድ እምነቱ እንደነበር ጠቁመው፤ የዕቅዱ አፈጻጸም የተሳካ ሆኖ እየቀጠለ ያለው ሕዝቡ፣ የመንግሥት አመራር አባላትና ባለሙያዎች ባደረጉት ጠንካራ ርብርብ መሆኑንም ተናግረዋል። በገጠር ልማት ሥራ፣ ከከተሞች ከተሞች የተለያየ ቢሆንም የታየው ሰፊ የዕድገት ለውጥ የሕዝብና የመንግሥት የተቀናጀ ውጤት መሆኑን ጠቁመው፤ የተፈጥሮ ሀብትን በማልማት የተራቆተው አካባቢ እንዲያገግም መደረጉንም ለአብነት ጠቅሰዋል።በግብርናው ዘርፍ ለውጥ እየታየና ምርታማነት እያደገ መምጣቱን የጠቆሙት ጠቅላይ ሚኒስትሩ፤ በተለይ ባለፉት ሁለት ዓመታት በዋና ዋና ሰብሎች ላይ ከፍተኛ ውጤት መገኘቱን አብራርተዋል። በዋና ዋና ሰብሎች የ15 በመቶ ዕድገት መታየቱ አርሶአደሩ በትጋት የመስራቱ ውጤት መሆኑንም አረጋግጠዋል።«ውጤቱ አርሶአደሮቻችንና አርብቶ አደሮቻችን የሚፈለገውን ከፍተኛ ጥረት ስላደረጉ የተገኘ ነው» ያሉት ጠቅላይ ሚኒስትር ኃይለማርያም፤ የመንግሥት አመራር አባላትና ሙያተኞች አርሶአደሩንና አርብቶ አደሩን ለመደገፍ ባደረጉት እንቅስቃሴ የመጣ ውጤት እንደሆነም ገልጸዋል። መጀመሪያውኑም ዕቅዱ ሲያዝ ይህ ሁኔታ ታሳቢ መደረጉን አብራርተዋል።በትልልቅ ከተሞች እየታየ ያለው የአገልግሎትና የንግድ እንቅስቃሴ ኢትዮጵያ በኢኮኖሚው ዘርፍ ምን እየሰራች እንደሆነ ለመገንዘብ እንደሚያስችል ጠቁመው፤ ይህም በሀገሪቱ ያለውን ሰፊ የልማት እንቅስቃሴ እንደሚያመላክት ጠቁመዋል።እንደጠቅላይ ሚኒስትር ኃይለማርያም ገለጻ፤ 2006 ዓ.ም የውጭ ባለሀብቶች ወደ ሀገራችን በብዛት የመጡበትና በኢንቨስትመንት ለመሠማራት ያላቸውን ፍላጎት ያሳዩበት ዓመት ነው። ይህ በኢንቨስትመንት በኩል ጥሩ ተብሎ ሊወሰድ ይችላል። «የኢንቨስትመንት እንቅስቃሴው ተጀምሮ ወደ ልማት እስኪገባ ድረስ ጊዜ ቢወስድም ዓመቱ ግን መልካም ጅምር የታየበት ነበር » ብለዋል።ታላቁን የኢትዮጵያ ሕዳሴ ግድብ አስመልክቶ ጠቅላይ ሚኒስትሩ እንደተናገሩት፤ ግድቡ በአሁኑ ወቅት የግንባታውን አርባ በመቶ የሚጠጋ ሥራ ለማሳካት ተችሏል። ኢትዮጵያ ስድስት ሺ ሜጋዋት የኤሌክትሪክ ኃይል ለማመንጨት የሚያስችላትን ግድብ ትሰራለች ሲባል በወቅቱ ብዙ ሰው ለማመን መቸገሩን ያስታወሱት ጠቅላይ ሚኒስትሩ፣ በአሁኑ ወቅት ግን ሁሉም ሰው አስተሳሰቡን ቀይሯል የሚል እምነት እንዳላቸው ተናግረዋል። «ዕቅዱ መተግበር ሲጀመር አላመንኩም ነበር፣ አሁን ግን በተጨባጭ ሲታይ የሚቻል መሆኑን አረጋግጫለሁ» የሚሉ እንዳሉም ተናግረዋል።ይህ የሚያበረታታና በሌሎችም የሚደነቅ የልማት ውጤት ሊገኝ የቻለው «የኢትዮጵያ ሕዝብ በጉዳዩ ላይ ከመንግሥት ጋር ሆኖ ለትራንስፎርሜሽን ዕቅዱ ተግባራዊነቱ በመረባረቡ ነው» ያሉት ጠቅላይ ሚኒስትር ኃይለማርያም፤ ስለዚህ ሕዝብ ከተረባረበ ትልልቅ ዕቅዶችን ማሳካት ይቻላል የሚል እምነት በሕዝቡ ዘንድ እንዲያዝ መሰረት የጣለ ዕቅድ መሆኑንም ገልጸዋል።(አዘ)